कोहिनुर हिल हाउजिङ्गअन्तर्गतको ललितपुरको बालकुमारीमा निर्माणाधीन भेगासिटी अपार्टमेन्ट निर्माणको जिम्मा पीडित पक्षले त्यसका सञ्चालक सुधीर बस्नेतलाई दिन सहमति गरेका छन् । पीडित पक्ष र ओरेन्टल कोअपरेटिभका पीडितहरुबीच मंगलबार उक्त सहमति भएको हो । सहमतिपत्रमा कोहिनुर हाउजिङ्गका सञ्चालक अध्यक्ष सुधीर बस्नेत, भेगासिटीका उपभोक्ताका आधिकारिक प्रतिनिधि तेजबहादुर गुरुङ्ग र ओरेण्टल कोअपरेटिभका पीडितहरुको आधिकारिक प्रतिनिधि कुन्तीदेवी पोखरेलले हस्ताक्षर गरेका छन् ।साविक ललितपुरको इमाडोल गाविस र हालको महालक्ष्मीनगरपालिका–२ बालकुमारीमा रहेको भेगासिटीको अपार्टमेन्ट आधा निर्माण भएर अहिले लथालिङ्ग अवस्थामा छ । त्यसलाई दुई वर्षभित्रमा निर्माण पूरा गराएर बुकिङ्गकर्ताहरुलाई कानुनी रुपमा छिटो फ्ल्याटहरु वितरण गर्ने सहमति भएको छ ।
उक्त अपार्टमेन्ट निर्माण कार्यको लागि सहकारी ऐन २०७४ बमोजिम गठित समस्याग्रस्त सहकारी संघ/संस्था व्यवस्थापन समितिको परामर्श र सहयोगमा कम्पनी सञ्चालकको आधिकारिक प्रतिनिधि, कानुनबमोजिम अपार्टमेन्ट खरिदकर्ताहरुको आधिकारिक प्रतिनिधिसमेतको संयुक्त बैंक खाता सञ्चालन गर्ने लिखित सहमति पनि भएको छ । सोही खातामा जम्मा भएको पैसाबाट अपार्टमेन्टको बाँकी निर्माण कार्य पूरा गरिने उल्लेख गरिएको छ । उक्त अपार्टमेन्ट निर्माण गर्दा बैंक, वित्तीयसंस्था तथा अन्य संस्थाबाट आइपर्ने विविध कानुनी तथा प्राविधिक समस्या समाधानको लागि कम्पनी सञ्चालक, कानुनबमोजिमका लगानीकर्ताका प्रतिनिधिहरु समेतले व्यवस्थापन समितिसँग परामर्श गरी सहयोग लिई समस्याको समाधान गर्ने सहमतिपत्रमा उल्लेख छ । सहमतिपत्रका अनुसार ब्लकहरु ए,बी र ईको दुई सय ८० वटा फ्ल्याटहरुको निर्माण एक वर्षमा सम्पन्न गरिनेछ । त्यस्तै, एफ ब्लकको ८० देखि एक सयसम्मको फ्ल्याटहरुको निर्माण अर्को १५ महिनामा गरिनेछ भने सी र डी ब्लकको निर्माण दुईवर्षभित्र पूरा गरिनेछ । जसले जुन–जुन ब्लकको लागि बुकिङ्ग गरेका छन्, उनीहरुबाट बाँकी पैसा लिएर निर्माण पूरा गरिनेछ । साथै निर्माण पूरा भएपछि उनीहरुलाई सोही ब्लक पास गरेर दिइनेछ । कानुनबमोजिम खरिद करार गरिएभन्दा बाहेकका अन्य एक सयवटा युनिटहरु बिक्री गरी निर्माणसम्पन्न गर्न बजार व्यवस्थापन गर्ने र यसको लागि भेगासिटीका उपभोक्ताहरुले सहयोग गर्नुपर्ने सहमतिपत्रमा उल्लेख गरिएको छ । त्यसको लागि पनि व्यवस्थापन समितिको सहमति लिइनेछ । व्यवस्थापन समिति सरकारले गठन गरिसकेको छ । बैंक ठगीको आरोपमा जेल परेका बस्नेत केही समय अगाडि जेलबाट निस्किएपछि पीडितहरुले आफूले दिन बाँकी रकम दिएर अपार्टमेन्ट लिनलागेका हुन् । सरकारले पनि पीडितहरुलाई डुबेको पैसा दिलाइदिन व्यवस्थापन समिति गठन गरेको हो । आर्थिक दैनिकबाट)